Pääministeri Juha Sipilä sanoi budjettikäsittelyn yhteydessä toivovansa, että työmarkkinajärjestöt löytävät sovun kilpailukykypaketista. Hän moitti työmarkkinoita jäykiksi ja kyvyttömiksi sopeutumaan vallitseviin olosuhteisiin.

Pääministeri Juha Sipilä (kesk.) vetosi valtion ensi vuoden budjetin palautekeskustelussa jälleen työmarkkinajärjestöihin.

Sipilän mukaan Suomi tarvitsee samanaikaisesti kustannuskilpailukykyhyppyä, palkkamalttia ja tuottavuuden parantamista.

– Valitettavasti juuri nyt näyttää siltä, että sopimusyhteiskuntamme ei pysty sopimaan. Toivon todella, että työmarkkinajärjestöt löytävät ennen hallituksen esityksen jättämistä sovun kilpailukykypaketista. Tämä on näytön paikka työmarkkinajärjestelmällemme.

Sipilän mukaan työmarkkinat ovat jäykät ja kyvyttömät sopeutumaan "olosuhteisiin, joissa kilpailukyky on menetetty".

Yhteiskuntasopimusneuvottelut niin sanottujen hallituksen pakkolakien korvaamiseksi karahtivat kiville joulukuun alussa.